Versindaba Hantamhuis Archives : Versindaba
Posts Tagged 'Hantamhuis'
Andries Bezuidenhout. Calvinia se Boekehuis
Hoe moet 'n huis lyk waarin 'n mens kan skryf? Dit moet boekrakke hê. Daar moet woordeboeke wees. Die HAT. 'n Tesourus. 'n Entimologiewoordeboek. 'n Paar tweetalige woordeboeke – Afrikaans-Engels en Afrikaans-Nederlands. Daar moet 'n kombuis wees, waar jy koffie kan brou en hawermoutpap kan stook, met heuning en geroosterde amandels. Daar moet kaas wees en ingelegde groen vye. Natuurlik 'n lessenaar met 'n stoel wat lyk of dit sal kraak as jy daarop sit, maar nie kraak as jy daarop gaan sit nie. 'n Sonkamer met 'n dagbed. 'n Donker kamer met 'n katel.
Met ons rit deur die Karoo het ons in Calvinia oorgeslaap, in 'n buitekamer waarin Gert Vlok Nel se oom blykbaar lank gelede gewoon het. Saam met 'n hele rits nagmaalkamers is dit in die agterplaas van een van die gerestoureerde geboue wat deur die mense van die Hamtamhuis aan toeriste verhuur word.
Op dieselfde werf is Rona Rupert se huis, asook die Boekehuis, waarin skrywers van die Karoo, of skrywers wat oor die Karoo skryf, gehuisves word. Ek het om die Boekehuis gestap. In die een hoek van die erf staan 'n rits kokerbome. Dan is daar 'n hele aantal vyebome. By die kombuisdeur staan twee suurlemoenbome tussen bosse roosmaryn. Ek weet nie hoe die huis binne in lyk nie, maar die tuin lyk beslis soos die tuin van 'n skrywershuis moet lyk.